MÉG KÉT MECCS KELL!

Csapatunk a REAC a Budapest I. osztályú futball csapata hazai pályán a 28. fordulóban a 43. számú Építők csapatával mérkőzött meg. A bajnokság nemsokára véget ér, alig van pár forduló hátra. Az állás szorosnál is szorosabb, ezért nem is volt más lehetőségünk, mint a három pont begyűjtése. Sérültjeink száma sajnos a héten sem csökkent, így gyakorlatilag az összes hadra fogható játékosunkat beneveztük a találkozóra. A mérkőzés villanyfényes körülmények között került megrendezésre a szép számú drukkereink előtt. Az idei bajnokság bizonyította nekünk, hogy bármennyi mérkőzést is nyerünk bármilyen gólaránnyal az első gólig rendkívül nehéz feltörni az aktuális ellenfelünk ellenállását. Épp ezért ennek szellemében igen csak agilisan kezdtük a találkozót. A második percben majdnem megszereztük a vezetést, óriási helyzet maradt ki. Balázs Ricsi a baloldalon laposan középre ad, a hosszú ötösön érkező Popov Patrik elől éppen csak hogy el tudják kanalazni a labdát, amely így kikerül a jobboldalra onnan azonnal beíveljük és bizony Kacsó Attila hét méteres fejesét óriási bravúrral védi szögletre az ellenfél kapusa. Dörzsöltük a tenyerünket, úgy gondoltuk, hogy a jó kezdés után hamar meglesz a vezető gólunk. Egymás után vezettük akcióinkat, beadások, kisebb-nagyobb helyzetek, de csak nem született meg a vezető találat. A 17. percben azonban már nem tudjuk elhibázni és góllal büntetjük ellenfelünket. Baloldalon Kacsó Attila remekül passzol Balázs Ricsihez, akit a 16-on belül az ellenfél kapusa elkaszál, így büntetőhöz jutottunk. Kasza Dani házi gólkirályunk magabiztosan értékesíti a büntetőt. 1:0. Tovább támadunk a játék képe nem változik a gól után sem odaszorítjuk az ellenfelünket a kapujához, akik megpróbálják tördelni a játékot. A 35. percben újabb gólt érünk el. Kasza Dani az ellenfél térfelének közepétől remek szólót mutat be, lecselezi magát a jobboldalon az alapvonalig rövid ötösre laposan bead, ahol Kacsó Attila még hibázik, de a tovább csorgó labdát Popov Patrik három méterről értékesíti. 2:0. Megzavarodott az ellenfél, aminek az eredménye négy perc múlva jelentkezik is. Koprodukcióban megszületik harmadik gólunk a 39. percben. Kasza Dani baloldalról centerez középre a 11-es pont környékén érkezik az ellenfél hátvédje és „remek” mozdulattal bepörgeti a hosszú sarokba a saját kapujába a labdát. 3:0. A félidőig az eredmény már nem változik. Fölényünkre jellemző, hogy az ellenfél az első félidőben mindösszesen egyszer rúgott kapura. Az önkéntes közvéleménykutatásom eredménye a szünetben, hogy még rúgunk legalább három-négy gólt a második félidőben. Sajnos csalatkoznunk kellett, pedig a második félidő jól indult számunkra. A játékvezető az 52. percben ütésért kiállította az Építők játékosát, így azt gondoltuk, hogy még könnyebb dolgunk lesz. A labdarúgásban bebizonyosodó tény, hogy általában az emberfor vagy elkényelmesíti a csapatot, vagy pedig még nagyobb gólarányú győzelmet eredményez. Sajnos szomorúan kell leírnom, hogy a játékosaink úgy gondolták, hogy zsebben van a győzelem, emberelőnybe kerültünk vége a mérkőzésnek. Körülményesek, pontatlanok voltunk, így hiába uraltuk a mérkőzést továbbra is csak nem született meg a negyedik gól. Pedig kb. a 70 perctől az ellenfél kapujába mezőnyjátékos állt, mert megsérült a kapusuk és nem volt kapuscseréjük. Sajnos mi „jó” fiúk voltunk és nem igazán teszteltük képességeit. Gól már nem esett, így 3:0-s győzelmet arattunk. Meg kell vallani valószínűleg a bajnokságban az egyik legrosszabb félidőnk volt. Enyhítő körülmény talán az lehet, hogy már eldöntöttük a mérkőzés sorsát előbb is és már a fejek a következő mérkőzésnél jártak. Szurkolóink ugyan egy kicsit csalódottak voltak, de azért örültek a győzelmünknek. Most már két lépésre vagyunk alapvető célunktól a bajnokság megnyerésétől. Azonban ez a két lépés az eddigieknél is nehezebb lesz.

Lászka Balázs vezetőedző rövid értékelése:

Kötelező győzelmet arattunk, haladunk tovább a kitűzött célunk a bajnokság megnyerése felé.

Jövő héten szombaton 17h-kor idegenben a Pestszentimre csapatával mérjük össze erőnket. Kicsi pálya, az ellenfélnek fanatikus közönsége van, otthon jól játszanak nem lesz könnyű dolgunk. Nekünk azonban nincs más lehetőségünk nyernünk kell ahhoz, hogy az utolsó fordulóban a Kelen SC-vel a bajnoki címért ki -ki mérkőzést játszhassunk.

Várjuk Kedves Szurkolóinkat a következő mérkőzésünkre.

HAJRÁ REAC!

Kiss István György